Сабийхэм гулъытэу ягъуэтымкIэ арэзы мэхъу
УФ-м и Президентым Граждан жылагъуэм зегъэужьынымрэ цIыхухэм я хуитыныгъэр хъумэнымкIэ дэлажьэ Советым и лIыкIуэхэр мэкъуауэгъуэм и 4-м Къэбэрдей-Балъкъэрым щахуэзащ упщIэ, гукъеуэ зиIэхэм.
КъыкIэлъыкIуэ махуэм, КъБР-м и Iэтащхьэ КIуэкIуэ Юрий ящIыгъуу, гупыр щыIащ Налшык къалэ дэт Сабий унэм. IуэхущIапIэм и дохутыр нэхъыщхьэм и къалэнхэр зыгъэзащIэ Кърымыкъуэ Маритэ хьэщIэхэм пэшхэр яригъэлъэгъуащ, я лэжьыгъэм щигъэгъуэзащ. Абы зэрыжиIамкIэ, Сабий унэм гъуэлъыпIи 130-рэ щIохуэ. Псори зэхэту цIыху 301-м IэнатIэ щаIэщ, медицинэ лэжьакIуэ, егъэджакIуэ жыпIэми.
— Мы зэманым сабийуэ 56-м дакIэлъоплъ. Абыхэм ящыщу 8-р ныкъуэдыкъуэщ. Я узыншагъэр щрагъэфIэкIуэж къудамэм сабий 50-м щоIэзэ, яхуэмыгъэхъуж узыфэ хьэлъэ зыпкърыту тху диIэщ, — жиIащ Кърымыкъуэ Маритэ. Мыбы щоIэзэ ДЦП, Дауным и синдром зиIэхэм.
УФ-м и Президентым Граждан жылагъуэм зегъэужьынымрэ цIыхухэм я хуитыныгъэр хъумэнымкIэ дэлажьэ Советым и унафэщI Федотов Михаил Сабий унэр зыхуэныкъуэм щыщIэупщIэм, Кърымыкъуэ Маритэ жиIащ цIыкIухэм иппотерапиемкIэ еIэ-зэныр зэрахъуэпсапIэр. КIуэкIуэ Юрий ахэр къигъэгугъащ а Iуэхур яхузэфIигъэкIыну.
Кърымыкъуэ Маритэ жиIащ 2015 гъэм цIыхухэм япIыну сабий 19 къызэращтар, абы и пэ илъэсым — 40. Апхуэдэуи 2009 гъэ лъандэрэ сабий ныкъуэдыкъуэу 7 унагъуэхэм къащтащ.
КъыкIэлъыкIуэу хьэщIэхэм зыщаплъыхьащ Сабий творчествэмкIэ «Дыгъэпс къалэ» академием. Сабий зэчиифIэхэм папщIэ лицейм щеджэнухэр къызэрыхахыну щIыкIэм, цIыкIухэм заужьынымкIэ яIэну Iэмалхэм, нэгъуэщIхэми лIыкIуэхэр щIэупщIащ. Апхуэдэуи ахэр епсэлъащ дерсым щIэсу зрихьэлIа ныбжьыщIэхэм. ЦIыкIухэм къыхагъэщащ планетарий яIэну зэрыщIэхъуэпсыр, дунейр, вагъуэхэр, щIыуэпсыр джыным зэрыдахьэхыр. Абыхэм ягъэлъэгъуащ езыхэм я IэкIэ ящIа Iэмэпсымэ, машинэ зэмылIэужьыгъуэхэр.
Илъэгъуар къызэрыщыхъуар журналистхэм къащыжриIэм, Федотовым къыхигъэщащ: «Къэбэрдей-Балъкъэрым щытлъэгъуахэм арэзы дыкъащIащ. Псом хуэмыдэу дигу ирихьащ сабийхэм, зи узыншагъэм сэкъат зиIэхэри яхэту, зэращыдэлажьэмрэ зэращыхуэсакъымрэ. Языныкъуэ щIыналъэхэм къыщыджаIэ Iуэхум бгъэдыхьэкIэ къыхуамыгъуэ- тыфу, Iэмал ямыIэу. ГурыIуэгъуэщ ар зэрыхуэмыхуагъыр.
КъБР-м и Iэтащхьэ КIуэкIуэ Юрий фIыщIэ яхуищIащ Федотов Михаилрэ ар зи пашэ гупымрэ. Абы къыхигъэщащ Советым и лэжьыгъэм цIыхухэмкIи, жылагъуэхэмкIи, къэралымкIи мыхьэнэшхуэ зэриIэр.
ХьэщIэхэр а махуэ дыдэм республикэм и нэгъуэщI IуэхущIапIэхэми щыIащ, жылагъуэ зэгухьэныгъэ пэрытхэм я унафэщIхэм яIущIащ.
Къанщауэ Мэлычыпхъу.
